## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. március 26-i üléséről***

Önkormányzati rendelet: 6-7/2015.(III.27.)

Határozat: 23-29/2015.(III.26.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2015. március 26-i üléséről | | |
| *Jelen vannak:*  *Távol van:* | Bebes István, Auer Miklós, Faragó Gábor, Tompa László, Czvitkovics Gyula, Csák Tamás, Ferencz Gyula, Geosics László, dr. Hadnagy Ádám, Szabó Ferenc, Tóth Gábor képviselő-testületi tagok  k Bán Miklós képviselő | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezető  Buti Tibor Közszolgálati Iroda vezetője  Horváth István Nemzetiségi Önkormányzat vezetője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 19 órakor megnyitja. Javasolja a napirend módosítását olyan formában, hogy 8. napirendi pontként lenne tárgyalva a „Szociális szakosított ellátást és a gyermekek átmeneti gondozását szolgáló önkormányzati intézmények fejlesztése, felújítása támogatására című pályázat benyújtása” napirend, valamint 9. napirendi pontként a „Pályázat benyújtása a Nemzeti Család- és Szociálpolitikai Intézet által kiírt pályázati kiírásra” című előterjesztés. Továbbá zárt ülés napirendjének 3. pontjában a „81/4/A/1 hrsz-ú ingatlan értékesítésére kiírt pályázati eljárás során döntéshozatal” című előterjesztést tárgyalná meg a Képviselő testület. Kéri a módosított napirend elfogadását.

Auer Miklós képviselő-testületi tag kérdezi, hogy a 81/4/A/1 hrsz-ú ingatlan értékesítésére kiírt pályázati eljárás során döntéshozatal című előterjesztés az a zárt ülés 3. napirendi pontjában lesz-e tárgyalva.

A Képviselő-testület a javaslatot 10 igen szavazattal és 1 tartózkodás mellett elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

Előterjesztő: **Bebes** **István** polgármester

1. 2015. évi szociális térítési díjak megtárgyalása

Előterjesztő: **Bebes István** polgármester

1. Mikro-, kis- és középvállalkozások támogatásáról szóló helyi rendelet megalkotása

Előterjesztő: **Bebes István** polgármester

1. Körmendi Kulturális Központ és Könyvtár 2014. évi tevékenységéről szóló beszámoló megtárgyalása

Előadó: **Pálóczi Zsuzsanna** Intézményvezető helyettes

1. 2015. évi belső ellenőrzési terv elfogadása

Előterjesztő: **Bebes István** polgármester

1. Bartók B. ltp. 5. számú társasház kapcsán döntéshozatal

Előterjesztő: **Bebes István** polgármester

1. Hunyadi utcai buszmegálló kiváltása

Előterjesztő: **Bebes István** polgármester

1. Szociális szakosított ellátást és a gyermekek átmeneti gondozását szolgáló önkormányzati intézmények fejlesztése, felújítása támogatására című pályázat benyújtása

Előterjesztő: **Bebes István** polgármester

1. Pályázat benyújtása a Nemzeti Család- és Szociálpolitikai Intézet által kiírt pályázati kiírásra

Előterjesztő: **Bebes István** polgármester

1. Tájékoztatás a Boldog Batthyány- Strattmann László ösztöndíj pályázat elbírálásról

Előterjesztő: **Bebes István** polgármester és **Csák Tamás** Bizottsági elnök

1. Körmendi Somogyi Béla Általános Iskola telephelyét, a magyarszecsődi iskolát érintő fenntartói (KLIK) átszervezés véleményezése

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

Zárt ülés keretében:

1. Vasivíz Zrt- vel és a Körmend Hunyadi u. 61. számú társasházzal kötendő megállapodás megtárgyalása

Előterjesztő: **Bebes István** polgármester

1. Gayer Gyula emlékplakettre javaslattétel

Előterjesztő: **Bebes István** polgármester

1. 81/4/A/1 hrsz-ú ingatlan értékesítésére kiírt pályázati eljárás során döntéshozatal

Előterjesztő: **Bebes István** polgármester

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István polgármester elmondja, hogy 2015. február 26-án részt vett az AGEG Fórumon, aminek témája volt a határon átnyúló együttműködések legjobb példáinak bemutatása. Részt vett az Utazás Kiállítás szakmai nyitónapján, és megtekintette a Batthyány Örökségközpont bemutató standját. Február 27. és március 3. között szabadságon volt. Március 4-én egyeztetést folytatott a Vas Megyei Integrált Települési Program véglegesítését megelőző Terület-és Településfejlesztési Operatív Program elemeiről. Március 5-én a Batthyány Örökségközpont projektkoordinátorával tartott megbeszélést a további feladatokról. Március 7-én részt vett a Kickbox Egyesület közgyűlésén, és itt jelzi, hogy az egyesület megígérte, hogy segítséget nyújt a Kastély különböző területeinek rendben tartását illetően. Ugyanezen a napon megjelent Ladislaus Pascal Batthyány gyászmiséjén és a temetési szertartásán Güssingben. Március 9-én a Nyugdíjas Klub Nőnapi ünnepségén köszöntötte a megjelenteket. Március 10-én részt vett a Körmend és Kistérsége Önkormányzati Társulás Tanácsülésén, ahol döntés született a TÁMOP pályázat benyújtásáról. Ugyanezen a napon részt vett a Körmend és Mikrotérsége Intézményfenntartó Társulás Tanácsülésén, ahol az óvodai beíratásról és az intézményvezetői pályázat kiírásáról volt döntéshozatal. Március 11-én megjelent a Régióhő Kft. taggyűlésén, ahol beszámolót hallgattak meg a cég működésével kapcsolatosan. Március 12-én részt vett a Vas Megyei Közgyűlés kezdeményezésére a Vas Megyei Kormányhivatal és a Nyugat-dunántúli Regionális Fejlesztési Ügynökség részvételével az Integrált Településfejlesztési Programok véglegesítéséhez szükséges feladatok meghatározásának műhelytalálkozóján. Március 15-én az 1848-49-es forradalom és szabadságharc 167. évfordulója alkalmából rendezett városi ünnepségen jelent meg, és mondott ünnepi beszédet. Köszöni a részvételt, valamint a Művelődési Központnak a szervezést és a nagyszerű munkát. Március 16-án az ADA új ügyvezetőjével volt megbeszélése valamint ugyanezen a napon tárgyalt a Piac parkoló ügyében, valamint más elvégzendő feladatokkal kapcsolatban a Vasivíz Zrt. vezérigazgatójával. Március 17-én részt vett az Egis Nyrt. által adományozott bútorok átadásán az Olcsai Általános Iskolában. Március 18-án a Gysev vezérigazgatójával tárgyalt a vasúti átjárókról és a zajvédő falakról. Március 22-én a Víz Világnapja alkalmából, a Nyugat-dunántúli Vízügyi Igazgatóság által szervezett Országos Gátőrfutás indulásánál is jelen volt. Március 24-én Körmendre látogatott a kiemelt kulturális fejlesztésekért felelős helyettes államtitkár, akivel a Kastély komplex fejlesztéséről tárgyalt. Egyrészről elindult ez a munka, másrészről további források várhatók akár a jelenlegi színházépület befejezéséhez, akár más épületrészek felújításának megvalósításához. Március 25-én fogadóóra volt, ahol sokan megjelentek. Ugyanezen a napon egyeztetés folyt a Nemzeti Infrastruktúra Fejlesztő Zrt. képviselőjével az M8-as út ügyében. Március 26-án a Képviselő-testületi ülés előtt a körmendi Kórház felújításának ügyében járt Pesten. A kórház felújítás előkészítő része már a végéhez közeledik, további forrásokra van szükség, hogy rendelkezésre álljon az az összeg, ami a megvalósításhoz szükséges.

*Bán Miklós képviselő-testületi tag megérkezik a tárgyalóterembe, így a Képviselő-testület 12 fővel folytatja a munkát.*

A Képviselő-testület a polgármester két időszak közötti beszámolóját 11 igen szavazattal, 1 tartózkodás mellett elfogadja.

**2./ 2015. évi szociális térítési díjak megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmend és Kistérsége Önkormányzati Társulás által fenntartott Szociális Szolgáltató és Információs Központ működtetéséhez kapcsolódóan a szolgáltatás térítési díját Körmend Város Önkormányzata állapítja meg, a kistérség települései pedig ehhez igazítják a saját rendeleteiket. A díjtételeket az Önkormányzat Pénzügyi Irodája az önköltség számítása alapján állapította meg. Az előterjesztés 20-30 forintos emeléssel számol, viszont sok esetben jövedelemhatártól függően egyáltalán nem történik térítési díjváltozás.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet módosításának elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet módosításának elfogadását.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**6/2015.(III.27.) önkormányzati rendelet**

Körmend város Önkormányzata Képviselő-testülete önkormányzati rendelete az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. önkormányzati rendelet módosításáról

**3./ Mikro-, kis- és középvállalkozások támogatásáról szóló helyi rendelet megalkotása**

Előadó: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Jelzi, hogy jelen rendelet megalkotásának voltak előzményei, hiszen az Önkormányzat már 2006. óta megteremtette a támogatások feltételeit és lehetőségeit. Elmondja, hogy az előterjesztés is kitér rá, hogy 2006. év óta a gazdasági környezet komoly mértékben változott. A fő hangsúly áttevődött a kis-, közép- és mikro vállalkozásokra, valamint az állami támogatások is kiemelten kezelik ezt a vállalkozói réteget. Ez a rendelet próbálja megfogalmazni az Önkormányzat azon szándékait, amik lehetőséget nyújtanak ahhoz, hogy a foglalkoztatás főként azokban a szektorokban kerüljön előtérbe, amelyeket a különböző Európai Uniós támogatási formák is segíteni fognak, tehát a termelő beruházásokról van szó. Elmondja, hogy az Önkormányzat jelen pályázati megoldásban igazodni próbált az állami pályázati kiírásokhoz, amelyek 2-3 fő támogatását biztosítják. Másik feltétel, hogy a vállalkozás beruházásokba kezdjen a városban.

Tompa László képviselő-testületi tag kérdése, hogy a körmendi Inkubátorházzal sikerült-e egyeztetni a rendelet ügyében.

Ferencz Gyula képviselő-testületi tag elmondja, örül annak, hogy jelen rendeletalkotási szándék létrejött. Ellenben lenne néhány javaslata, amely jobban segítené a kisvállalkozások kibontakozását. Elsősorban arra gondol, hogy nem szűkítené le az ipari vállalkozások körére a támogatást, mert úgy gondolja, hogy a kereskedelmi és a szolgáltató szektor is ugyanúgy megérdemelné a támogatást. Másodsorban az általános javaslatok 2 főre szólnak, nem kellene nehezíteni 3 főre való emeléssel ezt a lehetőséget. Véleménye szerint a 30.000.000 forintos megkötés mikro vállalkozások esetén nagyon sok. Úgy gondolja, hogy egy működő, illetve induló vállalkozás ezt nem tudja teljesíteni.

Bebes István polgármester elmondja az Inkubátorházzal kapcsolatban, hogy az egy működő vállalkozás, amely ugyanabba a sorba tartozik, mint az összes többi Körmenden működő vállalkozás. Teljesen természetes, hogy a rendeletnek minden vállalkozásra ki kell terjednie, tehát úgy gondolja, hogy mivel az Inkubátorház egy a sorban, ezért azokhoz a feltételrendszerekhez kell igazodnia, amelyek lehetőséget biztosítanak arra, hogy különböző vállalkozások területeiken megjelenő támogatásokhoz tudjanak jutni.

Szeretné jelezni, hogy Körmenden a szolgáltatási szektor veszélyhelyzetet is jelent a támogatási formáknak a megjelenésére és az itt lévő különböző szolgáltatásban szereplő vállalkozásokra. Elmondja, hogy azt a javaslatot tudja támogatni, hogy az eredetileg megszabott 30.000.000 Ft 20.000.000 Ft.-ra legyen csökkentve, azt viszont nem tudja támogatni, hogy ne legyen szerepeltetve a részmunkaidős foglalkoztatás. Ebben az esetben azonban mégis a három fős felvételt kell elfogadni. Szeretné, ha olyan szolgáltatások megjelenése lenne támogatva, amely jelen pillanatban Körmenden nem elérhető, azaz hiánycikk. Ferencz Gyula képviselő úr javaslatát felfogja tenni szavazásra, mint módosító javaslatot.

Tompa László képviselő-testületi tag elmondja, hogy személy szerint ő is támogatja a mikro-, és középvállalkozásokkal kapcsolatos előterjesztést. Ugyanakkor szeretné kérni, hogy az Inkubátorházzal feltétlenül legyen egyeztetve ezzel kapcsolatban, mert konzorciumi szerződés van a város és az Inkubátorház között, illetve funkcióját tekintve pontosan az a feladata, hogy a Körmendre érkező vállalkozásokat egy kicsit felnevelje és azt követően miután infrastruktúrát, illetve különféle dolgokat biztosított az induló vállalkozások számára lehetőséget biztosítson az Ipari Parkba történő kitelepülésre. Úgy gondolja, hogy ez mindenképpen a város érdeke.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja az eredeti rendelet elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja az eredeti rendelet elfogadását.

Bebes István polgármester szavazásra teszi fel azt a módosító javaslatot, miszerint a kereskedelmi és szolgáltató szektor is szerepeljen a támogatandói vállalkozások sorában

Körmend Város Önkormányzata Képviselő-testülete a javaslatot 8 igen szavazattal, 4 tartózkodás mellett támogatja.

Bebes István polgármester szavazásra teszi fel azt a módosító javaslatot, miszerint már 2 fő esetén jelenjen meg támogatási lehetőség a rendeletben.

Körmend Város Önkormányzata Képviselő-testülete a javaslatot 3 igen, 3 nem szavazattal, 6 tartózkodás mellett nem támogatja.

Bebes István polgármester szavazásra teszi fel azt a módosító javaslatot, miszerint a 3. év végére a 30.000.000 forintos adóalap növekedés helyett 20.000.000 forintos adóalap növekedés jelenjen meg támogatási feltételként.

Körmend Város Önkormányzata Képviselő-testülete a javaslatot 12 igen szavazattal támogatja.

Bebes István polgármester kéri a módosított egységes rendelet elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**7/2015.(III.27.) önkormányzati rendelet**

Körmend város Önkormányzata Képviselő-testülete önkormányzati rendelete a helyi vállalkozások munkahelyteremtő és munkahelymegőrző támogatásáról.

**4./ Körmendi Kulturális Központ és Könyvtár 2014. évi tevékenységéről szóló beszámoló megtárgyalása**

Előadó: **Pálóczi Zsuzsanna** Intézményvezető helyettes

*(Az előterjesztés írásos anyaga a jegyzőkönyvhöz mellékelve.)*

Pálóczi Zsuzsanna intézményvezető helyettes asszony elmondja, hogy az intézményegység vezetők bevonásával a szakmai és a gazdálkodásra vonatkozó beszámolót elkészítették. Köszöni az eddigi támogatást, és bízik abban, hogy továbbra is ilyen sikeres lesz a közös munka az Önkormányzattal és reméli, hogy egyre sikeresebben és színvonalasabban tudják elvégezni a feladataikat.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a beszámoló elfogadását.

Ferencz Gyula képviselő-testületi tag kérdésként teszi fel, hogy a volt mozi épületével ebben a ciklusban lesz-e lehetőség foglalkozni illetve felújítani, mert egy nagyon komoly dolognak tartaná, ha be lenne vonva a kulturális életbe. Elmondja, hogy szeretné, ha a Rába parti Csónakház nyáron üzemelne.

Bebes István polgármester elmondja, hogy folynak tárgyalások arról, hogy a mozi üzemeltetését meg tudja indítani az Önkormányzat. Bízik abban, hogy olyan pályázati kiírásokra is sor kerül, amely ezt a lehetőséget meg tudja teremteni. A Bárkaház kérdésével kapcsolatban elmondja, hogy amit a Kulturális Központ meg tudott tenni, azt megtette. Van egyfajta bizalmatlanság, hiszen a Bárkaház rá lett bízva egy egyesületre, aminek nyújtott támogatást a Regionális Fejlesztési Ügynökség felfüggesztette. Elmondja, hogy arra is megoldást kell találni, hogy hogyan lehet úgy együttműködni egy egyesülettel, hogy ne éljen úgy vissza az Önkormányzat bizalmával, mint a Rába parti Fórum Egyesület.

Pálóczi Zsuzsanna intézményvezető helyettes elmondja, azon vannak, hogy mindenképpen olyan személyzetet tudjanak biztosítani a Bárkaházba, akik egyrészt a fenntartást, a terület rendben tartását, illetve a csoportok fogadását is meg tudják oldani. Folytatnak egyeztetéseket a Városgondnoksággal és a Bereki Bárkás Egyesülettel, és be is adtak egy pályázatot arra vonatkozóan, hogy milyen alapvető munkák lennének a Csónakkikötő területén, amelyeket elsősorban baleset elhárítás szempontjából, másrészt használhatóság szempontjából is a legminimálisabb összegből meg kell oldani.

Bebes István polgármester elmondja, hogy az Önkormányzat a Megyei Területfejlesztési Operatív Programban szerepelteti a vízi turizmus lehetőségeit.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**23/2015.(III.26.) önkormányzati határozat**

Körmend város Önkormányzata Képviselő-testületeaKörmendiKulturális Központ, Múzeum és Könyvtár 2014. évi szakmai beszámolóját elfogadja, egyúttal megköszöni az intézményvezetőknek a saját szakterületükön végzett lelkiismeretes munkájukat.

**5./ 2015. évi belső ellenőrzési terv elfogadása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Tompa László képviselő-testületi tag kérdése, hogy ki az előterjesztés által említett külső vállalkozó.

Némethné Simon Mária irodavezető asszony elmondja, hogy egy szombathelyi könyvelő irodának a dolgozója, Csendesné Kóbor Ildikó.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**24/2015.(III.26.) önkormányzati határozat**

Körmend város Önkormányzata Képviselő-testülete a 2015. évi belső ellenőrzési tervében a következő feladatokat határozza meg:

1. 2014. évi költségvetési támogatások elszámolása a 2014. évi költségvetési beszámolóban, tekintettel az intézmények adatszolgáltatásai alapján.

Határidő: 2015. április 15.

1. A 2014. évi beszámolót alátámasztó leltárak ellenőrzése az önkormányzat és a társulások minden költségvetési szerv esetében.

Határidő: 2015. április 30.

1. A pénzügyi és gazdálkodási szabályzatok aktualizálásának vizsgálata a jelentős jogszabályi változásokra tekintettel.

Határidő: 2015. szeptember 30.

1. A vagyonnal való gazdálkodás ellenőrzése a főkönyvi és analitikus nyilvántartás, valamint a vagyonkataszteri nyilvántartás alapján.

Határidő: 2015. október 31.

1. A követelések és kötelezettségek alakulásának vizsgálata a 2014. évi gazdálkodás tükrében.

Határidő: 2015. augusztus 31.

Felelős: polgármester a szerződés megkötésére és az ellenőrzési program közlésére.

Határidő: 2015. március 30

**6./ Bartók B. ltp. 5. számú társasház kapcsán döntéshozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az épület kizárólag az Önkormányzat tulajdonában áll. Fontos főként pályázati szempontokból az ingatlan társasházzá alakítása. Ennek dokumentumait tartalmazza az előterjesztés mellékletei.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**25/2015.(III.26.) önkormányzati határozat**

1. Körmend város Önkormányzata Képviselő-testülete a Körmend, Bartók ltp. 5. számú társasház alapító okiratát a melléklet szerint jóváhagyja.
2. Körmend város Önkormányzata Képviselő-testülete a Körmend, Bartók ltp. 5. számú társasház szervezeti és működési szabályzatát a melléklet szerint jóváhagyja.
3. Körmend város Önkormányzata Képviselő-testületet, mint a Körmend, Bartók ltp. 5. számú társasház kizárólagos tulajdonosa a társasház közös képviseletével Körmend város Gondnokságát bízza meg azzal. hogy a közös képviselő egyúttal és egyidejűleg a társasházkezelő tevékenységet is ellátja a társasház vonatkozásában.

**7./ Hunyadi utcai buszmegálló kiváltása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy aki nem ott él, az nem minden esetben tudja, hogy mi a probléma, és úgy gondolja, hogy egy ilyen szűk keresztmetszetű megállóban minden rendben kell, hogy menjen. Az ott élők viszont minden gondját elszenvedik, hiszen ha nagyobb számú le illetve felszálló jelenik meg, az már problémát jelenthet. Megértve az ott élők kéréseit és az ottani problémát, próbált az Önkormányzat megoldásokat találni.

Auer Miklós képviselő-testületi tag elmondja, hogy 2010. októberében már volt egy egyeztető megbeszélés. Az akkori változat nem egyezik meg a mostanival, és az alternatív változattal sem. Úgy gondolja, hogy mégis a harmadik, alternatív változat a legjobb, viszont a problémát nem oldja meg, csak áthelyezi a Hunyadi utcából a Kastély elé, hiszen ott sincs váróépület, és hely sincs annak kulturált kialakítására. Elmondja továbbá, hogy megállapítást nyert, hogy a gyermekek hosszabb és kockázatosabb úton érik el az iskolákból a megállóhelyeket. Megjegyzi még, hogy a Hunyadi utcából a zsúfoltság áthelyeződik a Rákóczi úti megállóhelyekre. A menetrend módosítás ellen a Magyar Közút Nonprofit Zrt. kifogást nem emelt, de a Hunyadi úti megállóhely megszűnése esetén a burkolatot meg kell szüntetni. Kérdése, hogy az Önkormányzatnak kell kifizetni ezeket az átalakításokat vagy a Magyar Közút Zrt.-nek.

Bebes István elmondja, hogy véleménye szerint az Önkormányzatnak semmit nem kell fizetnie.

Czvitkovics Gyula képviselő-testületi tag a Városfejlesztési és Városüzemeltetési Bizottság már másodjára futott neki ennek a feladatnak. Úgy gondolja, hogy olyan megoldás született, ami jelen pillanatban a legjobban kezeli a helyzetet, hiszen már az a megoldás kapott zöld utat, amely a Kastély előtti megállóhelyet jelöli ki.

Bán Miklós képviselő-testületi tag úgy gondolja, hogy a Bartók B. lakótelep negatív diszkriminációba került ebben a helyzetben, mert a Tesco áruház előtti és a Rákóczi úti buszmegálló közötti távolság nagyon nagy.

Tompa László képviselő-testületi tag elmondja, hogy 2010. évben valóban a Nyugat-Dunántúli Regionális Fejlesztési Tanács ülésén megbeszélés tárgya volt az intermodális buszmegállónak a pályázati lehetősége, ami körülbelül 2012-2013.-ban megvalósult. Ehhez képest kapott a Képviselő-testület egy előterjesztést, ami egy nagyon jó terv és valamikor meg fog valósulni, viszont ehhez nagyon sok fejlesztésre van szükség, illetve arra is szükség van, hogy elkészüljön a Körmendet elkerülő M8-as út is. Az alternatív változat már sokkal többet finomított ezen a dolgon, és úgy gondolja, szinte meg is oldotta a kérdést, mivel a régi Hunyadi útnak a nyomvonalát követve sikerül megszüntetni a rendőrség oldalán lévő megállóhelyet. A Keleti irányba közlekedő, Keleti irányból érkező autóbuszok tulajdonképpen a belváros érintése nélkül be tudnak menni úgy a buszvégállomásra, hogy közben megállnak a Rázsó Imre Szakközépiskolánál, illetve a kifelé induló buszok érintik a belvárosban a cipőgyári parkolót.

Czvitkovics Gyula képviselő-testületi tag elmondja, hogy vizsgálva lett az is, hogy valamennyi be- illetve kimenő busz be lenne hozva a körforgalomba, de a Bizottság úgy döntött, hogy csak és kizárólag az induló buszokra vonatkozzon ez a változás. Megjegyzi, hogy ez reggel 5 óra és este 22 óra között óránként két buszt jelent.

Bebes István polgármester elmondja, hogy a fel és leszállók főként azok, akik a keleti irányból a településekből érkeznek, illetve hagyják el a várost. Ez a lakótelepi lakókat véleménye szerint nem igazán érinti. Köszöni a Városfejlesztési és Városüzemeltetési Bizottságnak ezeket a javaslatokat, hiszen pont azt a problémasort küszöböli ki, ami gondot okozott volna. Úgy gondolja, hogy a Hunyadi utcai megállóhelynél sem állt rendelkezésre komfortos lehetőség a szűk keresztmetszetet figyelembe véve. Fontos dolog az volt, hogy oldódjon meg a Rázsó Imre Szakközépiskola melletti leszállás lehetősége.

Bebes István polgármester kéri a bizottsági határozati javaslat elfogadását azzal, hogy a Körmendtől keleti irányba induló autóbuszok az autóbusz állomásról a Hunyadi utcán keresztül közlekednek, a Hunyadi utca 1. megállóhely helyett a Körmend Kastély megállóhelyet érintik, majd a Rákóczi utcán hagyják el a várost.

Körmend Város Önkormányzata Képviselő-testülete a javaslatot 10 igen szavazattal és 2 tartózkodás mellett elfogadja, és a következő határozatot hozza:

**26/2015.(III.26.) önkormányzati határozat**

Körmend Város Önkormányzata Képviselő-testülete a Körmend, Hunyadi utcai buszmegállók ügyében az alábbiak szerint dönt:

1. Megtiltja a helyi és helyközi autóbuszjáratok Körmend, Hunyadi utca elnevezésű autóbusz megállóhelypár használatát, és megállóhelyként kijelöli a Rákóczi utcában, valamint a Szabadság téren található megállóhelypárokat a Kastély déli kapunál lévő körforgalom használatával.

2. Kezdeményezi az Északnyugat- magyarországi Közlekedési Központ Zrt-nél a menetrend-módosítás mielőbbi bevezetését.

3. Kezdeményezi a Magyar Közút N. Zrt-nél a forgalom-irányítási jelzőlámpáknál szükséges módosítások tervezését, kialakítását.

4. Felhatalmazza Polgármestert a szükséges intézkedések megtételére, és a feladat végrehajtásához szükséges megállapodások aláírására.

Határidő: Az ÉNYMKK Zrt-nél történő kezdeményezésre: 2015.04.15.

A feladat végrehajtására, és a menetrendek módosítására: a szolgáltatóval történő megállapodás függvényében.

Felelős: Bebes István polgármester, dr Stepics Anita jegyző

**8./ Szociális szakosított ellátást és a gyermekek átmeneti gondozását szolgáló önkormányzati intézmények fejlesztése, felújítása támogatására című pályázat benyújtás**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Kossuth L. u. 26. szám alatti ingatlan felújítására, akadálymentessé tételére lenne lehetőség, valamint a műszaki fejlesztési lehetőségek megteremtését segítené elő a pályázat. Elmondja, hogy a pályázathoz kell 6.000.000 forint önerő biztosítása.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 12 igen szavazattal elfogadja, és a következő határozatot hozza:

**27/2015.(III.26.) önkormányzati határozat**

Körmend város Önkormányzata Képviselő-testülete

1. a Szociális szakosított ellátást és a gyermekek átmeneti gondozását szolgáló önkormányzati intézmények fejlesztése, felújítása támogatására című pályázat benyújtását támogatja.
2. A pályázat benyújtására felhatalmazza a Polgármestert
3. a pályázathoz 6.667e Ft önerőt biztosít.

Felelős: Bebes István polgármester

Határidő: azonnal

**9./ Pályázat benyújtása a Nemzeti Család-és Szociálpolitikai Intézet által kiírt pályázati kiírásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez a pályázat az ifjúsági közösségek, ifjúsági civil szervezetek közösségépítő tevékenységéhez próbál meg segítséget nyújtani. 100.000 forint önerőre lenne szükség, valamint a nevezési díjra.

Tompa László képviselő-testületi tag elmondja, hogy ez egy nagyon jó lehetőség az ifjúság számára is. Véleménye szerint ezt is, és minden lehetőséget meg kell ragadni. Viszont ezt a pályázatot nyílt pályázatként írja ki a Nemzeti Család-és Szociálpolitikai Intézmény, nyílt pályázaton belül pedig több lehetőség van a pályázók szempontjából, így Körmend város Önkormányzata nem mint projektgazda, hanem mint önálló pályázó is részt vehet. Szerinte ez így is fog megtörténni. Fel szeretné hívni a figyelmet arra is, hogy egyetlen pályázó, mint Körmend város Önkormányzata egyetlen egy pályázatra adhatja be az anyagot és ennek egy nyertese lesz. Megnézte a pályázatot, körülbelül 60.000.000 forintot próbálnak szétosztani az országban. Ez országos szinten nem nagy, viszont helyi szinten elég nagy összeg. A határozati javaslatban a pályázat címe, amit megfogalmaz az Önkormányzat „Körmendi ifjúság korcsoportos társadalmi aktivitásának növelését célzó programsorozat megrendezése”, ami véleménye szerint egy elég általános megfogalmazás. Kérdésként teszi fel, hogy mire gondol az előterjesztés. Például arra, hogy Körmend város kulturális programjaihoz kapcsolódóan idehozzuk még jobb programokkal a fiatalokat, vagy pedig arra, hogy az Ifjúsági Kerekasztalt támogatják további összegekkel, mert utóbbi esetben nem tudja támogatni ezt a dolgot, viszont ha a fiataloknak általánosságban véve a támogatásáról van szó, akkor támogatja ezt az előterjesztést.

Bebes István polgármester elmondja, hogy természetes, hogy ez bő lehetőséget biztosít az ifjúsági korosztály számára. Az Önkormányzat pont ehhez a bő lehetőséghez próbál igazodni, hogy minél könnyebben meg lehessen találni azt az egyensúlyt, ami akár a programszervezésekben is lehetőségeket tud biztosítani. Ehhez biztosít ez a pályázat lehetőséget.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 11 igen szavazattal és 1 tartózkodás mellett elfogadja, és a következő határozatot hozza:

**28/2015.(III.26.) önkormányzati határozat**

Körmend Város Önkormányzat Képviselő-testülete

1. Az Ifjúsági közösségek, ifjúsági civil szervezetek közösségépítő programsorozatainak támogatására kiírt pályázati felhívásra „A körmendi ifjúsági korcsoportok társadalmi aktivitásának növelését célzó programsorozat megrendezése” című pályázat benyújtását támogatja.
2. A pályázat megvalósításához 100.000,-Ft önerőt, valamint 2.200,-Ft nevezési díjat biztosít a 2015-ös évi költségvetés terhére.

Felelős: jegyző

Határidő: Pályázat benyújtása – 2015. április 16.

**10./ Tájékoztatás a Boldog Batthyány- Strattmann László ösztöndíj pályázat elbírálásról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag elmondja, hogy a tavalyi évhez képest megnőtt a pályázók létszáma, 12 fő pályázott. Jelzi, hogy két tanulót ki kellett zárni, az egyik jelentkezőnek előző félévben is nyertes pályázata volt, a másik jelentkező pályázata későn érkezett be. Szociális alapon 3 tanuló kapta meg, Varga Éva, Herczeg Boglárka és Csihar Marcell Tamás, tanulmányi alapon pedig Csilinkó Marietta.

**11./ Körmendi Somogyi Béla Általános Iskola telephelyét, a magyarszecsődi iskolát érintő fenntartói (KLIK) átszervezés véleményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a véleményezést kell a Képviselő-testületnek megtennie, mint működtető, a magyarszecsődi iskola megszüntetésére irányuló fenntartói kezdeményezést illetően. A Somogyi Béla Általános Iskola tagintézményeként működik.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 12 igen szavazattal elfogadja, és a következő határozatot hozza:

**29/2015.(III.26.) önkormányzati határozat**

Körmend Város Önkormányzata Képviselő-testülete a Körmendi Somogyi Béla Általános Iskola telephelyének, a Magyarszecsődi iskolának a megszüntetésére irányuló fenntartói kezdeményezést tudomásul veszi.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Dr. Hadnagy Ádám képviselő-testületi tag az interpellációra kapott választ elfogadja.

Tóth Gábor képviselő-testületi tag az interpellációra kapott választ elfogadja.

Ferencz Gyula képviselő-testületi tag az interpellációra kapott választ elfogadja.

Csák Tamás képviselő-testületi tag az interpellációra kapott választ elfogadja.

Auer Miklós képviselő-testületi tag az interpellációra kapott választ elfogadja.

*Csák Tamás képviselő-testületi tag elhagyja a tárgyalótermet, így a Képviselő-testület 11 fővel folytatja tovább a munkát.*

**Interpellációk:**

**Tompa László képviselő-testületi tag** a parkolók felfestésével kapcsolatban szeretne interpellálni. A Kossuth L. utca elején, a 8-as főút felöli részen, baloldalon van egy parkoló, ami igényelné a felfestést. Végül azt kérdezné, hogy a Spar parkolója mikor lesz kész. A Hunyadi u. és a Bartók B. utca kereszteződésében egy járda felfestése lenne szükséges. A Kertész utca kátyúzását szeretné kezdeményezni, ugyanis elég nagy gödrök vannak abban az utcában.

**Bebes István polgármester** elmondja, hogy a kátyúzással kapcsolatban a Városgondnokság vezetője már több alkalommal tájékoztatta a Képviselő-testületet. A Spar parkolójával kapcsolatban is elmondja, hogy addig nem lehetett megoldani ezt a problémát, amíg az aszfaltkeverők nem működtek. Erre kell várni és akkor mindkét területen elindulhat a munka. A parkoló nem az Önkormányzat feladata, ezt a Vasivíz Zrt-nek kellene elvégeznie. Javaslatként megjelent, hogy olyan anyaggal nem lenne célszerű dolgozni, ami később ugyanúgy problémás lehet. Elmondja, hogy a munka befejezése a komoly talajvíz miatt problémát okozott. A mozi parkolójával és a körforgalomig való tervezéssel kapcsolatban elmondja, hogy elindult és folynak ezzel kapcsolatban a munkák.

*Csák Tamás képviselő-testületi tag visszatért a tárgyalóterembe, így a Képviselő-testület a tárgyalást 12 fővel folytatja tovább.*

**Sövegjártó Zoltán intézményvezető** elmondja, hogy a parkoló festésnek nincs akadálya, de vannak olyan problémák, mint a mozi parkolónál is, hogy szinte nincs mire festeni.

**Auer Miklós képviselő-testületi tag** egy lakossági kérést tolmácsolva elmondja, hogy a Kis Barkácsbolt előtt egy aknafedlap nincs a helyén és az balesetveszélyes. A Berzsenyi utcával kapcsolatban elmondja, hogy meg lett tiltva a megállás az Önkormányzattól indulva az utca jobb felén. Amikor foglalkozások vannak az Művelődési Házban akkor nincs elég hely, ráállnak autóval a fűre, illetve a házak elé. Kérése, hogy a vendéglátó ipari egység melletti parkolóhelyet jelöljék ki parkolónak, hogy aki a Művelődési Házba érkezik az ott meg tudjon állni. A Bartók lakótelepi tömbök mellett parkolóhelyek kialakítását kérik a lakók. A 8-as és a 86-os út kereszteződésében lévő körforgalom közepébe egy Körmend zászlót szeretnének kihelyeztetni. Utolsó kérdése, hogy az Önkormányzat kapcsolatban van-e a brókerbotrányokkal kapcsolatban bármilyen hozzájuk köthető pénzintézettel, illetve tudni szeretné, hogy hol tartja a város a pénzét.

**Bebes István polgármester** elmondja, hogy a brókerbotrányokkal kapcsolatban nem érintett az Önkormányzat. Elmondja, hogy jelen pillanatban a számlavezető az OTP Bank. Körforgalomba helyezendő Körmend zászlóval kapcsolatban elmondja, hogy akkor helyezhető ki, ha rendezett területről van szó.

**Geosics László képviselő-testületi tag** elmondja, hogy a Hunyadi utca lakói kérték a járda rendbehozatalát, mert ha esik az eső, akkor nem lehet ott közlekedni, mert a járda a víz alatt áll.

**Tóth Gábor képviselő-testületi tag** elmondja, hogy 2015. március 5-én megváltozott az országos tűzvédelmi rendelet, miszerint lakott területen belül nem lehet nyílt tüzet rakni és elégetni a háztartás körül keletkezett hulladékokat. Úgy gondolja, hogy ez a város rendeletét felülírja és érinti a Rábán aluli kiskertek területét is. Kérdése, hogy a lakosság lett-e tájékoztatva, illetve érinti-e őket ez a rendelet.

**Forró Szilvia irodavezető** elmondja, hogy valóban megjelent egy ilyen tiltás, azonban kivételt képez, ha a települési Önkormányzat Képviselő-testülete rendelkezik tűzvédelmi szabályzattal. Ilyenkor ez van érvényben, a Tűzoltóság Katasztrófavédelme már be is kérte a rendeletet.

**Faragó Gábor képviselő-testületi tag** elmondja, hogy a Gyümölcsöskert utca melletti vízelvezető árkot kellene mélyíteni 15-20 cm mélységig. Ugyanezen a területen meg kellene vizsgálni, hogy az útburkolatot 6-8 m2-es területen kátyúzással hogyan lehetne kijavítani. Elmondja, hogy a vasúti felüljáró keleti oldalán a megközelítést egy kavicsozással meg kellene könnyíteni. A Dózsa Gy. u. 1-5. számú lakóházak parkolóinak felfestését kéri.

**Bebes István polgármester** válaszként elmondja, hogy a költségvetés záros, tehát egy utca felújítására nem ad lehetőséget.

Bebes István polgármester a Képviselő-testület ülését 20 óra 24 perckor bezárja.

K. m. f.

Bebes István dr. Stepics Anita

polgármester jegyző